D. Lipšic, poslanec: (2008-06-25):
Predstavte si taký nejaký jednoduchý kriminálny prípad. Nájdeme v nejakom dome mŕtve telo a máme očitého svedka, ktorý vidí tesne predtým, ako došlo k vražde, niekoho vstupovať do domu a vychádzať z domu. To ešte nie je priamy dôkaz, že tú vraždu spáchal, ale je to pomerne vážne podozrenie. My tu máme následok nie v podobe mŕtveho tela, ale v podobe zarobenia stoviek miliónov korún finančnou skupinou, a máme tu konanie, ktoré tomu tesne predchádzalo a to je vaša návšteva na jachte. Čiže tých nepriamych dôkazov minimálne, minimálne sú dva. Ja sa priznám, že mňa zaujalo aj iné vyhlásenie predstaviteľov finančnej skupiny, podľa ktorého vás stretli na promenáde, ale nielen vás, aj riaditeľa letiska stretli na promenáde. Priznám sa, že ja keby som stretol riaditeľa letiska na bratislavskom korze, tak ho asi nespoznám, ja som ho nikdy nevidel, a to, že ho spoznali a pozvali predstavitelia finančnej skupiny, znamená, že sú asi v pomerne úzkom vzťahu. Ja neviem, ja teda vás by som, samozrejme, spoznal, ale riaditeľa letiska asi nie. To tiež o niečom, si myslím, že svedčí. Ale budem hovoriť o dvoch veciach, o dvoch formách predstierania. Ja si totižto myslím, že dnešná vláda je najmä o predstieraní. A budem hovoriť o tom, ako predstiera, že finančné skupiny sú zlom, a o tom, ako predstiera, že vyvodzuje politickú zodpovednosť. Vy predstierate, pán minister, v zásade všetko. Na základe vášho predstierania máte také vysoké preferencie, aké máte. Je to také určité tajomstvo pre mňa, ale predstierate napríklad už dva roky, a to robil aj pán premiér pred voľbami, že viete riešiť ceny potravín, že ich dokonca riešite. Ale ony každý deň stúpajú, každý jeden deň. Predstierate, že viete riešiť ceny benzínu, ale ceny benzínu takisto stále stúpajú. Aj ceny liekov stúpajú. Predstierate aj v tomto parlamente, že vaša priorita je budovanie diaľnic. Prijímate zákony, mimoriadne zákony, ktoré okamžite nasadia buldozéry. Ale faktom je, za dva roky vašej vlády ste nezačali stavať ani jeden meter diaľnic, ani pri Považskej Bystrici, ani pri Martine, ani pri Levoči, ani pri Žiari nad Hronom, proste nikde, ale robíte z toho predstieranie. A to zatiaľ vám, musím povedať, ide pomerne dobre, ste v tom úspešní. A predstierate aj dve ďalšie veci. Predstierate, že finančné skupiny sú čosi zlé a že vy proti nim bojujete, ale len verbálne. Pán minister Kaliňák v predchádzajúcom vstupe spomínal, že kde sa kedy finančné skupiny nabalili, môžeme aj o tom niekedy hovoriť, samozrejme, boli by to zaujímavé zistenia, ale poviem vám konkrétny príklad. V oblasti justície sme mali problém s finančnými skupinami v prípade konkurzov. Prípady, ktoré boli známe pod názvom konkurznej mafie. V týchto prípadoch vystupoval jeden veľmi odvážny a čestný sudca. Volal sa a volá sa Dr. Alexander Mojš z Banskej Bystrice. Boli naňho vyvíjané rôzne tlaky zo strany finančných skupín, aby bol disciplinárne stíhaný, dokonca trestne stíhaný, aby musel z justície odísť, ale my sme tým tlakom nepovolili. Vaša vláda áno. Sudca Mojš má už niekoľko mesiacov vaším ministrom spravodlivosti pozastavený výkon funkcie, v tichosti, bez nejakých veľkých tlačoviek, pretože nešiel poruke finančnej skupine v konkurze jednej investičnej spoločnosti. To je podľa mojej mienky problém finančných skupín. Čiže vy predstierate, že finančné skupiny sú zlé, ale visíte na jachtárskych lanách finančných skupín. Musím povedať, že som považoval za mimoriadne asi nie úsmevné, ale zvláštne, keď pán minister Kaliňák pred pár dňami v televíznej relácii povedal, že vaša návšteva jachty v Monaku bola v rozpore, tak to úprimne myslel, ako to len on vie, s hodnotami sociálnodemokratického politika, povedal pán minister Kaliňák. Proste naši dvaja sociálnodemokraticky mysliaci a cítiaci ministri páni Kaliňák a Počiatek to tak berú, to tak predstierajú. Druhá forma predstierania je, že vláda a jej premiér vyvodzuje politickú zodpovednosť. A jednou z foriem, ktorá sa na Slovensku ujala od nástupu novej vlády, už to bolo spomínané, je ponúkanie demisie. Podľa mňa sa ponúkať dajú krémeše, ale nie demisie. Demisiu buď dám, alebo nedám. A ja viem, o čom hovorím. Ja som raz demisiu podával. A nie ponúkam. Čo to je, že ponúkam demisiu? Už to začal pán Kašický, predchádzajúci minister, teraz v tom pokračujete vy. Neviem, čo to je za nová tradícia politickej kultúry. Ja si myslím, pán minister, že na základe tých podozrení a krokov, ktoré ste urobili, a vyhli by sme sa aj dnešnej schôdzi, ste demisiu nemali ponúkať, ale mali ste ju priamo a rovno podať. Urobili by ste službu svojmu premiérovi, tejto vláde, ale najmä tejto krajine. Ďakujem veľmi pekne. (Potlesk.)